**פּוּרִיפִיקַסיוֹן סַנְטָמַרְטָה** (בספרדית: **Purificacion Santamarta**) היא ספורטאית ספרדייה שהתחרתה במשחקים הפאראלימפיים במסגרת המשלחת הספרדית. היא בעלת 16 מדליות פאראלימפיות, מהן 11 מדליות זהב, ושיאנית עולם בתחרויות האתלטיקה.

קריירה
------

### ארנהם 1980

סנטמרטה השתתפה לראשונה במשחקים הפאראלימפיים במשחקים הפאראלימפיים ארנהם (1980). בתחרות ל-400 מטר היא קבעה שיא עולם של 1:10.16 דקות במקצה המוקדם (קטגוריה A), ובמקצה הגמר סיימה בזמן של 1:10.92 דקות, וזכתה רק במדליית הכסף לאחר שלו קלר האמריקאית שניצחה במירוץ עם תוצאה של 1:10.32 דקות.

היא השתתפה במשחקים גם במירוץ ל-60 מטרים, אולם לא סיימה את התחרות.

### ניו יורק וסטוק מנדוויל 1984

במשחקים הפאראלימפיים ניו יורק וסטוק מנדוויל (1984) זכתה במרוץ ל-100 מטר כששברה שיא עולם של 14.46 שניות לפני האמריקאית לורי בנט שסיימה עם 14.79 שניות וההולנדית יוקה ון ריסוויק שזכתה בארד עם 14.84 שניות. במירוץ ל-400 מטר היא זכתה במדליית זהב נוספת כשניצחה את התחרות עם תוצאה של 1:04.21 דקות.

היא התחרתה גם בתחרות הקפיצה לרוחק וסיימה במקום השביעי.

### סיאול 1988

במשחקים הפאראלימפיים סיאול (1988) שמרה על תוארה כאלופה הפאראלימפית במירוץ ל-100 מטר כשניצחה את התחרות עם תוצאה של 13.48 שניות. בתחרות ל-400 מטר היא זכתה במדליית הכסף עם תוצאה של 1:04.26 דקות, אחרי הסובייטית תמרה פנקובה שניצחה עם 1:04.16 דקות, ובמדליית כסף נוספת בקפיצה לרוחק עם תוצאה של 4.39 מטרים, אחרי ון ריסוויק שניצחה את התחרות עם תוצאה של 4.72 מטרים.

### ברצלונה 1992

במשחקים הפאראלימפיים ברצלונה (1992) שמרה על תוארה פעם נוספת במירוץ ל-100 מטר כששברה שיא עולם במקצה המוקדם של 13.18 שניות, אותו שיפרה במקצה הגמר כשניצחה עם 13.04 שניות, לפני הספרדייה פוריפיקסיון אורטיז שזכתה בכסף עם 13.43 שניות וטרייסי הילטון הבריטית עם 13.60 שניות. במירוץ ל-200 מטרים היא קבעה שיא עולם במקצה המוקדם של 26.39 שניות, אותו שיפרה במקצה הגמר כשזכתה בזהב עם 26.04 שניות, לפני הינטון שסיימה ב-27.23 שניות ואורטיז שזכתה במדליית הארד עם 28.13 שניות.

במירוץ ל-400 מטרים הוסיפה סנטמרטה מדליית זהב שלישית כששברה שיא עולם נוסף עם 57.79 שניות, לפני הינטון ששיפרה את שיא העולם שקבעה במוקדמות אך סיימה רק במקום השני, ובמירוץ ל-800 מטרים קבעה שיא עולם נוסף, וזכתה במדליית הזהב הרביעית עם תוצאה של 2:19.07 דקות.

### אטלנטה 1996

במשחקים הפאראלימפיים אטלנטה (1996) השתתפה בשלושה מקצים, וזכתה במדליית הזהב בשלושתם. בתחרות ל-100 מטר (קטגוריה T10) העפילה לגמר עם שיא פאראלימפי של 12.51 שניות במוקדמות וניצחה את מקצה הגמר עם תוצאה של 12.59 שניות, לפני אדריה סאנטוס הברזילאית שזכתה במדליית הכסף עם 12.92 שניות ובת ארצה של סנטמרטה ראקל דיאז שסיימה שלישית עם 12.99 שניות.

במירוץ ל-200 מטרים קבעה סנטמרטה שיא עולם חדש של 26.01 שניות במקצה המוקדם, אותו שברה במקצה הגמר כשניצחה עם תוצאה של 25.45 שניות, לפני סאנטוס שסיימה שנייה עם 26.15 שניות ומאריה ליגוריו האיטלקייה שזכתה במדליית הארד עם תוצאה של 26.23 שניות. בתחרות ל-400 מטרים היא זכתה במדליית זהב שלישית כשעצרה את השעון על 58.16 שניות.

### סידני 2000

סנטמרטה חזרה והתחרתה באותם שלושה מקצים במשחקים הפאראלימפיים סידני (2000). בתחרות ל-200 מטרים היא לא הצליחה לזכות במדליה, ובמירוץ ל-100 מטרים זכתה במדליית הכסף עם תוצאה של 12.59 שניות, אחרי סאנטוס הברזילאית שזכתה בזהב עם תוצאה של 12.46 שניות במקצה הגמר.

במירוץ ל-400 מטרים הצליחה סנטמרטה לשמור על מדליית הזהב שלה כשסיימה את מקצה הגמר עם שיא עולם של 56.83 שניות, לפני סנטוס שקבעה 59.46 שניות והינטון הבריטית שזכתה במדליית הארד הפאראלימפית עם תוצאה של 1:01.66 שניות.

### אתונה 2004

במשחקים הפאראלימפיים אתונה (2004) שבה סנטמרטה והתחרתה בפעם האחרונה. היא זכתה במדליית הארד בתחרות ל-200 מטרים עם תוצאה של 26.71 שניות, אחרי סאנטוס שזכתה במדליית הכסף עם 25.60 שניות וצ'ו מיאו וו הסינית שקטפה את מדליית הזהב כשעצרה את השעון על 25.39 שניות.

סנטמרטה התחרתה גם במירוץ ל-100 מטרים, בו העפילה למקצה הגמר, אולם סיימה את התחרות במקום הרביעי בזמן של 13.49 שניות, ובמירוץ ל-400 מטרים בו כלל לא הצליחה להעפיל למקצה הגמר, ואף לא לחצי הגמר כשסיימה את המקצה המוקדם בתוצאה של 1:01.38 דקות.

הערות שוליים
------------

1. ↑  Arnhem 1980 Paralympic Games Athletics Women's 400 m A
2. ↑  Arnhem 1980 Paralympic Games Athletics Women's 60 m A
3. ↑  New York / Stoke Mandeville 1984 Paralympic Games Athletics Women's 100 m B1
4. ↑  New York / Stoke Mandeville 1984 Paralympic Games Athletics Women's 400 m B1
5. ↑  New York / Stoke Mandeville 1984 Paralympic Games Athletics Women's Long Jump B1
6. ↑  Seoul 1988 Paralympic Games Athletics Women's 100 m B1
7. ↑  Seoul 1988 Paralympic Games Athletics Women's 400 m B1
8. ↑  Seoul 1988 Paralympic Games Athletics Women's Long Jump B1
9. ↑  Barcelona 1992 Paralympic Games Athletics Women's 100 m B1
10. ↑  Barcelona 1992 Paralympic Games Athletics Women's 200 m B1
11. ↑  Barcelona 1992 Paralympic Games Athletics Women's 400 m B1
12. ↑  Barcelona 1992 Paralympic Games Athletics Women's 800 m B1
13. ↑  Atlanta 1996 Paralympic Games Athletics Women's 100 m T10
14. ↑  Atlanta 1996 Paralympic Games Athletics Women's 200 m T10
15. ↑  Atlanta 1996 Paralympic Games Athletics Women's 400 m T10
16. ↑  Sydney 2000 Paralympic Games Athletics Women's 100 m T12
17. ↑  Sydney 2000 Paralympic Games Athletics Women's 400 m T11
18. ↑  ATHENS 2004 Paralympic Games Athletics Women's 200 m T11
19. ↑  ATHENS 2004 Paralympic Games Athletics Women's 100 m T11
20. ↑  ATHENS 2004 Paralympic Games Athletics Women's 400 m T12